# Δηλητηρίαση από αλκοόλ

| Δηλητηρίαση από αλκοόλ |
| --- |
| *Η Μέθη του Νώε* του Μιχαήλ Άγγελου, 1509 |
| Ειδικότητα | Τοξικολογία, ψυχιατρική |
| Συμπτώματα | **Ήπια**: Ήπια νάρκωση, μειωμένος συντονισμός κινήσεων **Μέτρια**: Ακατάληπτος λόγος, δυσκολία βάδισης, εμετός **Σοβαρά**: Μειωμένη αναπνευστική προσπάθεια, κώμα |
| Επιπλοκές | Επιληπτικές κρίσεις, πνευμονία από εισρόφηση, τραυματισμοί, υπογλυκαιμία |
| Συνήθης έναρξη | Σε διάστημα λεπτών έως ωρών |
| Διάρκεια | Αρκετές ώρες |
| Αίτια | Αιθανόλη (αλκοόλ) |
| Παράγοντες κινδύνου | Κονωνικός περίγυρος, παρορμητικότητα, αλκοολισμός |
| Διαγνωστική μέθοδος | Κατά κανόνα βασίζεται στο ιστορικό των γεγονότων και στην κλινική εξέταση |
| Διαφορική διάγνωση | Ηπατική εγκεφαλοπάθεια, εγκεφαλοπάθεια Wernicke, δηλητηρίαση από μεθανόλη, μηνιγγίτιδα, τραυματική εγκεφαλική κάκωση |
| Θεραπεία | Υποστηρικτική φροντίδα |
| Νοσηρότητα | Πολύ συνηθισμένη (ιδιαίτερα στον Δυτικό κόσμο) |
| Θνησιμότητα | περίπου 2.200 ετησίως (ΗΠΑ) |

Η **δηλητηρίαση από αλκοόλ**, γνωστή και ως **μέθη**, είναι η αρνητική συμπεριφορά και οι σωματικές επιπτώσεις λόγω της πρόσφατης κατανάλωσης αλκοόλ. Σε μικρότερες δόσεις τα συμπτώματα μπορεί να περιλαμβάνουν ήπια νάρκωση και μειωμένο συντονισμό των κινήσεων. Σε υψηλότερες δόσεις μπορεί να υπάρξει ακατάληπτος λόγος, δυσκολία στη βάδιση και εμετός. Οι ακραίες δόσεις μπορεί να οδηγήσουν σε μειωμένη αναπνευστική προσπάθεια (αναπνευστική καταστολή), κώμα ή θάνατο. Οι επιπλοκές μπορεί να περιλαμβάνουν επιληπτικές κρίσεις, πνευμονία από εισρόφηση, τραυματισμούς, συμπεριλαμβανομένης της αυτοκτονίας, και υπογλυκαιμία. Η δηλητηρίαση από αλκοόλ μπορεί να οδηγήσει σε εγκλήματα που σχετίζονται με το αλκοόλ, με πιο πιθανό να έχουν δηλητηριαστεί οι δράστες από ό,τι τα θύματα.

Τα συμπτώματα της δηλητηρίασης από αλκοόλ εμφανίζονται συνήθως μετά από την κατανάλωση δύο ή περισσότερων αλκοολούχων ποτών. Οι παράγοντες κινδύνου περιλαμβάνουν μια κοινωνική περίσταση κατά την οποία συνηθίζεται μεγάλη κατανάλωση αλκοόλ και ένα άτομο με παρορμητική προσωπικότητα. Η διάγνωση συνήθως βασίζεται στο ιστορικό των γεγονότων και στην κλινική εξέταση. Η επαλήθευση των γεγονότων από μάρτυρες μπορεί να φανεί χρήσιμη. Από νομικής άποψης, η δηλητηρίαση από αλκοόλ ορίζεται συχνά ως η περιεκτικότητα αλκοόλ στο αίμα (BAC) μεγαλύτερη από 5,4-17,4 mmol/L (25-80 mg/dL ή 0,025-0,080%).   Αυτή μπορεί να μετρηθεί με αιματολογική εξέταση ή αλκοτέστ. Το αλκοόλ μεταβολίζεται στο ανθρώπινο σώμα με ρυθμό περίπου 3,3 mmol/L (15 mg/dL) την ώρα.

Η διαχείριση της δηλητηρίασης από αλκοόλ αφορά σε υποστηρικτική φροντίδα. Συνήθως αυτή περιλαμβάνει την τοποθέτηση του ατόμου σε θέση ανάνηψης, τη διατήρηση του σώματός του ζεστού και τη διασφάλιση ότι η αναπνοή του είναι επαρκής. Η γαστρική πλύση και η χορήγηση ενεργού άνθρακα δεν έχουν αποδειχτεί χρήσιμες. Ενδέχεται να χρειαστούν επαναλαμβανόμενες αξιολογήσεις για να αποκλειστούν άλλες πιθανές αιτίες των συμπτωμάτων του ατόμου.

Η δηλητηρίαση από αλκοόλ είναι πολύ συχνή, ειδικά στον Δυτικό κόσμο. Οι περισσότεροι άνθρωποι που καταναλώνουν αλκοόλ έχουν δηλητηριαστεί κάποια στιγμή στη ζωή τους. Στις Ηνωμένες Πολιτείες η οξεία δηλητηρίαση οδηγεί άμεσα σε περίπου 2.200 θανάτους ετησίως, και έμμεσα σε περισσότερους από 30.000 θανάτους. Η οξεία δηλητηρίαση έχει καταγραφεί στη διάρκεια της ιστορίας και το αλκοόλ παραμένει ένα από τα πιο διαδεδομένα ψυχαγωγικά ναρκωτικά στον κόσμο. Σε ορισμένες θρησκείες η δηλητηρίαση από το αλκοόλ θεωρείται αμαρτία.

## Παραπομπές